Luís Figo

Luís Figo (täisnimi Luís Filipe Madeira Caeiro Figo; sündinud 4. novembril 1972 Lissabonis) on Portugali jalgpallikoondise endine poolkaitsja ja kapten.

1995 soovis Figo minna välisklubisse, ent ei suutnud valida Torino Juventuse ja Parma vahel ning kirjutas alla lepingu mõlemaga. Karistuseks keelati tal kaks aastat mängida Itaalia klubides. Ta pääses siiski kergelt, sest Johan Cruijff palkas ta kohe FC Barcelonasse, kus temast sai kapten ja üks publiku lemmikuid.

2000 läks Figo 62 miljoni euro eest üle Madridi Reali, saades üheks vähestest, kes on mänginud mõlema vaenutseva klubi, nii Reali kui ka Barcelona meeskonnas.

Augustis 2005 siirdus ta kaheaastase lepingu alusel Itaalia jalgpalliklubisse Milano Internazionale. Lepingu lõpptähtaja lähenedes pidas ta läbirääkimisi Saudi Araabia klubiga Al-Ittihad, kuid ei saavutanud kokkulepet. 10. juunil 2007 allkirjastas ta veel üheks aastaks lepingu Interiga, mis lõppes 30. juunil 2008. Ta lõpetas oma mängijakarjääri 30. mail 2009.

Koondisekarjäär 

Figo debüteeris Portugali jalgpallikoondises 12. oktoobril 1991, kui mängiti Luksemburgi jalgpallikoondisega viiki 1:1. Esimese värava lõi Figo koondise kasuks 11. novembril 1992, kui Bulgaaria jalgpallikoondist võideti 2:1.

Noortekoondises esines Figo 1994. aasta Euroopa U-21 meistrivõistlustel Prantsusmaal. Veerandfinaalis alistas Portugal Poola 9. märtsil 3:1 ja 23. märtsil 2:0 ning poolfinaalis 15. aprillil Hispaania 2:0. Finaalis tuli 20. aprillil vastu võtta lisaajal saadud 0:1 kaotus Itaalia jalgpallikoondiselt. Figo valiti kogu turniiri parimaks mängijaks.

1996. aasta EM-valikgrupi võitis Portugal Iirimaa jalgpallikoondise ees, kes lisavalikmängudelt finaalturniirile ei pääsenudki. Figo lõi valikturniiril kolm väravat: Läti jalgpallikoondise vastu nii kodus kui võõrsil ja Austria jalgpallikoondise vastu kodus mängu ainsa värava. Sellega oli ta resultatiivsuselt Portugali 4. mängija. Finaalturniiril osales Figo kõigis Portugali mängudes algkoosseisus. 9. juunil 1996 viigistas Taani jalgpallikoondisega 1:1 ja vahetati 62. minutil pärast väravate löömist välja. 14. juunil alistas Portugal Türgi jalgpallikoondise 1:0, Figo mängis kogu kohtumise ja sai 58. minutil kollase kaardi. 19. juunil alistas Portugal Horvaatia jalgpallikoondise 3:0, Figo tegi kaasa algusest lõpuni ja lõi 4. minutil avavärava. Alagrupi võitis Portugal Horvaatia ees. 23. juunil kaotas Portugal veerandfinaalis Tšehhi jalgpallikoondisele 0:1, Figo vahetati 82. minutil välja ja ühtlasi mängis Portugal ülejäänud kohtumise arvulises ülekaalus, kuid ei suutnud lüüa viigiväravat.

1998. aasta MM-valikgrupis lõi Figo eri kohtumistes 3 väravat, sealhulgas Albaania jalgpallikoondise vastu nii kodus kui võõrsil. Sellega oli ta Portugali resultatiivseim mängija. Siiski jäi Portugal alagrupis kolmandaks Saksamaa ja Ukraina jalgpallikoondise järel ning langes välja.

2000. aasta EM-valikgrupis lõi Figo taas eri mängudes kolm väravat, sealhulgas Aserbaidžaani ja Rumeenia jalgpallikoondise vastu võõrsil Portugali ainsa värava (need mõlemad mängud lõppesid viigiga). Sellega oli ta resultatiivsuselt Portugali 4. mängija. Alagrupi võitis Rumeenia, aga parima teise koha saanud meeskonnana pääses Portugalgi otse finaalturniirile. Seal mängis Figo kõigis Portugali mängudes peale ühe algusest lõpuni. Portugal alistas alagrupis kõik vastased. 12. juunil võideti Inglismaa jalgpallikoondis 3:2, kusjuures Inglismaa läks 2:0 ette ja Figo lõi 22. minutil 1:2. 17. juunil võideti Costinha üleajal löödud väravast 1:0 Rumeenia ja Figo sai 30. minutil ainsa portugallasena kollase kaardi. Sellega oli edasipääs tagatud ja kolmandas alagrupimängus ta ei osalenud, siiski võitis Portugal Conceição kübaratrikist Saksamaagi 3:0. 24. juunil alistas Portugal veerandfinaalis Türgi 2:0. 28. juunil kaotas Portugal poolfinaalis lisaajal Prantsusmaa jalgpallikoondisele 1:2, Figo sai 54. minutil kollase kaardi.

2002. aasta MM-valikgrupis lõi Figo 5 väravat, kõik eri mängudes. Eesti jalgpallikoondise vastu lõi ta värava nii kodus kui võõrsil: 3. septembril 2000 viis ta Tallinnas Kadrioru staadionil 49. minutil Portugali 2:0 juhtima (mäng lõppes 3:1) ja 6. oktoobril 2001 lõi ta Lissabonis 80. minutil 5:0. Kodus Andorra vastu skooris ta juba avaminutil, kodus Hollandi jalgpallikoondise vastu realiseeris üleajal penalti, mis viigistas seisu 2:2 ja võõrsil Iirimaa vastu lõi ta 78. minutil Portugali ainsa värava (mäng lõppes viigiliselt). Kuid Pauleta lõi valiktsüklis koguni 8 ja Nuno Gomes 7 väravat. Portugal ja Iirimaa lõpetasid valiktsükli võrdsete punktidega, aga väravate vahega võitis Portugal. Iirimaagi pääses lisavalikmängudelt MM-ile.

Finaalturniiril Lõuna-Koreas osales Figo igas Portugali mängus algusest lõpuni. 5. juunil kaotas Portugal üllatuslikult USA jalgpallikoondisele 2:3, jäädes 36. minutil juba 0:3 taha. 10. juunil alistati Poola jalgpallikoondis 4:0, misjärel viimases mängus 14. juunil piisas juba viigist. Kuid Portugal jäi 27. minutil kümnekesi ja 66. minutil üheksakesi ning 70. minutil lõi Park Ji-Sung võiduvärava. Alagrupi võitis USA Lõuna-Korea ees, Portugal jäi kolmandaks ja langes välja.

2004. aasta Euroopa meistrivõistlused jalgpallis toimusid Portugalis, sellepärast polnud Portugali koondisel vaja valikmänge pidada. Figo osales kõigis Portugali mängudes algkoosseisus ja kui esimene mäng maha arvata, siis alati kaptenina. 12. juunil kaotas Portugal avavoorus Kreeka jalgpallikoondisele 1:2, kuid alistas 16. juunil Venemaa jalgpallikoondise 2:0 ja 20. juunil Hispaania jalgpallikoondise 1:0 ning võitis ikkagi alagrupi. Teisena läks edasi Kreeka. Venemaa ja Hispaania vastu vahetati Figo viimaseks veerandtunniks välja. Veerandfinaaliski Inglismaa vastu 24. juunil mängis Figo kõigest 75 esimest minutit ja võeti välja kaotusseisus 0:1 (Michael Owen viis inglased juba 3. minutil juhtima). Normaalaeg lõppes 1:1, lisaaeg 2:2 ja penaltiseerias võitis Portugal. Poolfinaali Hollandi vastu 30. juunil mängis Figo algusest lõpuni ja sai 90. minutil kollase kaardi. Portugal võitis 2:1 ja Figo valiti kohtumise parimaks mängijaks. 4. juulil kohtus Portugal finaalis uuesti Kreekaga ja kaotas uuesti, seekord 0:1.

2006. aasta MM-valikgrupis ei löönud Figo ühtki väravat. Portugal võitis valikgrupi ühtki mängu kaotamata. Finaalturniiril Saksamaal oli Figo kõigi Portugali mängude algkoosseisus ja igas mängus kapten. Portugal võitis kõik alagrupimängud: 11. juunil Angola jalgpallikoondise 1:0 (Figo tunnistati kohtumise parimaks mängijaks), 17. juunil Iraani jalgpallikoondise 2:0 ja 21. juunil Mehhiko jalgpallikoondise 2:1. Kahes viimases mängus võeti Figo lõpuminuteil välja. 25. juunil alistas Portugal Hollandi 1:0 mängus, kus jagati välja enneolematud 16 kollast kaarti ja mille mõlemad meeskonnad lõpetasid üheksakesi. Figo sai 60. minutil kollase kaardi ja vahetati 84. minutil välja. Veerandfinaalis Inglismaa vastu 1. juulil mängis Figo 86 esimest minutit. Väravaid ei löödud, penaltiseeria abil võitis Portugal. 5. juulil kaotas Portugal poolfinaali Prantsusmaale 0:1. 8. juunil sekkus Figo pronksimängus Saksamaa vastu vahetusest alles 77. minutil seisul 0:2 ja mäng lõppes 1:3.

Saksamaa MM-iga lõppes Figo koondisekarjäär. Ta osales kokku 127 koondisemängus ja lõi neis 32 väravat. Kõige rohkem, 3 väravat lõi ta Albaania, Andorra ja Moldova jalgpallikoondise vastu. Ainsa kübaratriki koondises tegi ta 15. augustil 2001 sõprusmängus Moldova vastu, lüües kõik mängu väravad. Ühtegi mängu, milles Figo värava lõi, Portugal ei kaotanud ja Portugal võitis kõik mängud, milles ta pärast Figo löödud väravat juhtis.

Saavutused 

 1991 kuni 20-aastaste maailmameister
 1995 Portugali karikas
 1996, 2001, 2003 Hispaania superkarikas
 1997 Euroopa karikavõitjate karikas
 1997, 1998 Hispaania karikas
 1998, 2002 Euroopa superkarikas
 1998, 1999, 2001, 2003 Hispaania meister
 2000 Euroopa aasta jalgpallur
 2001 FIFA aasta jalgpallur
 2002 UEFA Meistrite Liiga
 2002 Kontinentidevaheline karikas
 2006, 2007, 2008, 2009 Itaalia meister
 2006 Itaalia karikavõistlused jalgpallis
 2005, 2006, 2008 Itaalia superkarikas jalgpallis

Isiklikku 

Luis Figo on 180 cm pikk.

Luis Figo on abielus rootsi modelli Helen Svediniga. Neil on kolm tütart: Daniela (1999), Martina (2002) ja Stella (2004).

Figo räägib vabalt viit keelt: portugali, hispaania, inglise, itaalia ja prantsuse keelt.

Viited 

Portugali jalgpallurid
Lissaboni Sportingu jalgpallurid
FC Barcelona mängijad
Real Madrid CF mängijad
Milano Internazionale mängijad
FIFA 100
Sündinud 1972